《江上人家》
清代·孙桐生

春水腻如油，春树绿于染。可怜小桃花，临水照春脸。

人家在何处，茅屋枕孤崦。麦苗郁青青，菜花飞点点。

比户事耕桑，高风足勤俭。儿童放学归，一笑柴扉掩。

古来黄绮风，即此应无忝。何当早卜邻，永辞仕路险。

作者简介：孙桐生（1824—1904），字晓峰，四川绵阳人。一八五二年成进士，授翰林院庶吉士。历任湖南安仁、酃县、安福、桃源诸县县令，永州知府等职。一八八四年辞官归里，主讲绵州治经书院达十年之久。一生编、撰、刻、印书籍达二十一种，如《国朝全蜀诗钞》、《绣象石头记（红楼梦）》等。有诗集《游华蓥山诗钞》、《楚游草》（均佚），今仅辑得遗诗二十首。